Ilse Salzwedel se ope brief aan pres. ZumaIlse Salzwedel rig dié ope brief aan pres. Jacob Zuma nadat ‘n skooldogter reeds drie keer verkrag is. Klik hier om die nuusberig te lees. Beste President Zuma Ek het nog nooit vir jou geskryf nie, maar ek is vandag SO kwaad. Onthou jy vir Jane*? Onthou jy Jane se kind Sarah*? Sarah, wat twee jaar gelede by haar huis ontvoer is en twee of drie weke later vir dood opgetel is in Witbank, vermink na ŉ groepsverkragting. Wat weke in die hospitaal was met stukke glas binne in haar omdat die f***ers ook gebreekte bottels in haar opgedruk het? En haar borste vermink het? Of nee, jy sal nie weet van haar nie. Want jy hou jou mos besig met hogere landsake. Soos uitsprake dat “ons nie (kan) ophou om die mense wat vir apartheid verantwoordelik was, te blameer nie.” Of om troepe te stuur na ŉ land waar ons NIKS te doen het nie, en dan vir hulle familie lyke terug te stuur. Maar ek wil net vertel dat Sarah gister WEER verkrag is. Hierdie keer by haar skool. Waar sy mos veronderstel is om veilig te wees. Want is veiligheid en onderwys nie twee van die regte wat in ons grondwet verskans is nie? O wag, die grondwet. Die een wat veronderstel is om waterdig en van die beste ter wêreld te wees, maar wat meer doen om misdadigers te beveilig as ons gewone mense, die fools wat jou en jou impi se salarisse betaal terwyl ons daagliks oor ons skouers kyk. En prez, as ek sê ons, bedoel ek nie die “apartheidsmense” nie. Ek bedoel Suid-Afrikaners. Ook, en veral, hulle in townships. Hulle wat nie alarms en palisades kan bekostig nie. Die mense wat jy en die ANC elke keer by die stembusse vang met NOG leë beloftes. Die mense wat krepeer onder werkloosheid en stelsels soos onderwys en gesondheid wat uitmekaar val. Wat sê ek vanoggend vir Jane, meneer die president? Hoe troos jy ŉ ma wat vertel dat die ding wat haar kind verkrag het – ek reserveer die titel “man” vir iemand wat hom nie seksueel op ŉ ander mens afdwing nie – al volgens die gemeenskap minstens vier ander mense verkrag het, maar nog nooit daarvoor geboet het nie? Hoe verduidelik jy vir haar dat ons polisie veronderstel is om ons, die wetsgehoorsames, te beskerm, en dat ons regstelsel veronderstel is om slagoffers se regte te beskerm? Want ek verstáán as sy sê dat sy gister daardie ding sou skiet as sy net ŉ wapen gehad het. Hierdie was die derde keer wat Sarah ŉ verkragtingslagoffer was – daar was ook ŉ landlord wat haar verkrag het toe sy as 13-jarige noodgedwonge na skool alleen by die huis was omdat haar ma by die werk was. Hoe verduidelik jy hierdie siek stelsel wat die gesin reeds hulle pa gekos het – hy het erge breinskade nadat hy tydens ŉ rooftog by sy werk geskiet is en word in ŉ inrigting versorg? Hoe troos jy iemand wat weet dat misdaad, werkloosheid en ellende dag vir dag toeneem terwyl sommige leiers net al hoe minder omgee vir wat in die land aangaan? Rome brand terwyl jy op dieselfde snaar van jou viool tokkel, Jacob. Ja, apartheid was verkeerd, en ja, daar was groot onreg. Maar jou era gaan vir ewe groot onreg en erger korrupsie onthou word. Ek sê maar net. PS: Terloops, dit was “apartheidsmense” wat Jane in staat gestel het om die taxigeld Witbank toe te kon betaal om haar dogter te gaan sien. Dit was ek en my vriende wat geld gegee het dat Jane vir Sarah troosgoed en noodsaaklikhede soos winterspajamas kon koop terwyl sy ver van haar huis in Johannesburg in ŉ vreemde hospitaal moes lê en veg vir haar lewe. Dit was ons wat gehelp het toe Jane by ŉ OTM beroof is van al haar geld. Maar laat ons die wrokke warm hou teen almal wat wit is, en dan sien ons waarheen gaan hierdie land. Minagtend die uwe. *Skuilname